Bob Hewitt bly agter tralies; minister beveel hersiening van paroolBob Hewitt en sy vrou Delaille, destyds in die hof. (Foto: Werner Beukes/SAPA) Die minister van justisie en korrektiewe dienste, Ronald Lamola, het beveel dat ŉ hersiening gedoen moet word van die besluit om die veroordeelde seksoortreder en voormalige tenniskampioen Bob Hewitt op parool vry te laat. Hewitt is in Mei 2015 skuldig bevind aan verkragting en onsedelike aanranding en is tot ses jaar tronkstraf gevonnis. “Daar is duidelik geen vooruitsigte van rehabilitasie nie,” het regter Bert Bam in daardie stadium gesê. Die regter het destyds gesê as Hewitt in sy 50’s skuldig bevind is, sou hy tot minstens 20 jaar tronkstraf gevonnis word en dat Hewitt net homself vir sy ellende te blameer het. Hewitt is in Maart 2015 skuldig bevind aan die verkragting van Theresa “Twiggy” Tolken en Olivia Jasriel (voorheen bekend as Suellen Sheehan) in die 1980’s en die seksuele aanranding van nóg ŉ vrou, wie se naam nie bekend gemaak mag word nie, in die 1990’s. Die misdade is gepleeg terwyl hy vir hulle tennislesse gegee het. Hewitt het onskuldig op die aanklagte gepleit. Hy dien sedert September 2016 sy tronkstraf uit by die St. Albans- korrektiewe sentrum in Port Elizabeth ná die Konstitusionele Hof vroeër sy aansoek om verlof tot appèl afgekeur het. Die departement van korrektiewe dienste (DKD) het Vrydag aan Maroela Media gesê hulle het nog geen inligting van die paroolraad oor enige besluit wat moontlik geneem is nie. “Indien en wanneer ŉ besluit geneem word, sal ons daaroor ingelig word,” het Singabakho Numalo, woordvoerder van DKD, gesê. ‘n Uittreksel uit die DKD se brief oor Hewitt se parool. Luidens ŉ brief van die departement, gedateer 12 September, het die paroolraad egter wél op 23 Augustus vanjaar vergader om Hewitt se aansoek om parool te oorweeg. Daar is inderdaad ook besluit om hom op 23 September op parool vry te laat. Tania Koen, Jasriel se regsverteenwoordiger, het vroeër aan Maroela Media gesê haar kliënt was stomgeslaan deur dié besluit en dat Hewitt se slagoffers geensins in die besluit geken is nie. Die minister het Sondag in ŉ verklaring gesê hy het met kommer kennis geneem van die gebrek aan deelname deur slagoffers in die parool-oorwegingsproses. Hy het die nasionale kommissaris van DKD gevolglik beveel om die aanbeveling te laat hersien. Olivia Jasriel tydens die hofsaak. (Foto: Werner Beukes/SAPA) “Minister Lamola is van mening dat dit billik en in die belang van geregtigheid is dat die slagoffers en hulle families die geleentheid kry om deel te neem aan die proses om ŉ oortreder vir parool te oorweeg, soos deur wetgewing en die paroolproses bepaal word,” het die verklaring gelui. Weens die hersiening van die aanbeveling, word Hewitt se plasing op parool dus voorlopig opgeskort. Koen het Sondag gesê hulle verwelkom die minister se besluit.